Diari Oficial de la Generalitat Valenciana


Sumari del DOGV 9896, del 18-07-2024 (2024/6923)

RESOLUCIÓ de 10 de juliol de 2024, del vicerector d'Ordenació Acadèmica i Professorat, per la qual es convoca un concurs públic per a la selecció de professorat permanent laboral destinat, al personal investigador que haja obtingut el certificat I3 en el marc del programa d’excel·lència investigadora o el certificat R3 com a investigador o investigadora.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9896

Data del DOGV
:   18-07-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2024/6923

CVE
:   TXUY-D-5867-0280

Data del document
:   10-07-2024

Organisme emissor
:   Universitat Jaume I de Castelló

Tipus de document
:   Resolució

Vista la Resolució de 25 d'abril de 2022, del Rectorat de la Universitat Jaume I de Castelló, per la qual es fa pública l'oferta d'ocupació pública del personal docent i investigador de la Universitat Jaume I per a l'any 2022, publicada en el *Diari Oficial de la Generalitat Valenciana*  el 28 d'abril de 2022 i la resolució de 29 de novembre de 2022 per la qual es fa pública l'ampliació de l'oferta d'ocupació pública del personal docent i investigador de la Universitat Jaume I per a l'any 2022 publicada en el *Diari Oficial de la Generalitat Valenciana*  el 5 de desembre de 2022 .

Vist el que disposa l'article 71 de la Llei orgànica 2/2023, de 22 de març, del sistema universitari (LOSU); el Reial decret 678/2023, de 18 de juliol, pel qual es regula l'acreditació estatal per a l'accés als cossos docents universitaris, el Decret 174/2002, de 15 d'octubre, del Consell, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari, el Decret 95/2021, de 9 de juliol, del Consell, d'aprovació dels Estatuts de la Universitat Jaume I de Castelló (EUJI), la Instrucció 1/2024 del vicerector d'Ordenació Acadèmica i Professorat per a regular la constitució de les comissions de selecció de places de personal docent i investigador de la Universitat Jaume I (aprovada pel Consell de Direcció el 5 de juny de 2024) i el Reglament per al desenvolupament dels concursos de accés a cossos de funcionariat docent universitari i dels concursos de selecció de professorat contractat doctor de la Universitat Jaume I (RCAUJI).i el que disposa altres normes de caràcter general que resulten d'aplicació.

D’acord amb les competències que li atribueix la LOSU, i les previstes a l’article 71 dels Estatuts de la Universitat Jaume I.

RESOLC

*Primer*

Convocar un concurs de selecció per a la provisió de les places de professorat permanent laboral que es relaciona en l'annex II d'aquesta resolució dotada en l'estat de despeses del pressupost de la Universitat Jaume I, destinades a la incorporació de personal investigador doctor que hage superat l'avaluació del Programa d'incentivació de la incorporació i intensificació de l'activitat investigadora I3, o que hagi obtingut el certificat com a investigadora o investigador establert R3.

*Segon*

Aprovar les bases que regeixen la present convocatòria i que figuren a l’annex I.

*Tercer*

Publicar les bases de la convocatòria en el *Diari Oficial de la Generalitat Valenciana*  (DOGV) i en el Tauler d'Anuncis Oficial de la Universitat Jaume I.

La publicació del DOGV es prendrà com a referència a efectes del còmput de terminis per a la presentació de sol·licituds de participació. La resta d'actes administratius derivats d'aquesta convocatòria es publicaran únicament en el TAO-UJI.

*Quart*

Informar que contra aquesta resolució, que posa fi a la via administrativa, i de conformitat amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, es pot interposar, amb caràcter potestatiu, recurs de reposició davant el mateix òrgan que l'haja dictada, en el termini d'un mes a comptar des de l'endemà de la publicació o bé, directament, i de conformitat amb el que disposa l'article 69.2 de la Llei 36/2011, de 10 d'octubre, reguladora de la jurisdicció social, una demanda laboral davant els jutjats socials de la ciutat de Castelló, dins del termini de dos mesos a comptar des que s’haja d’entendre exhaurida la via administrativa. Tot això sens perjudici de qualsevol altre recurs que es considere procedent.

ANNEX I

*Bases de la convocatòria*

*Primera. Normes generals*

Aquest concurs es regirà pel que disposa la LOSU, el Reial decret 678/2023, de 18 de juliol, pel qual es regula l'acreditació estatal per a l'accés als cossos docents universitaris i el règim dels concursos d'accés a places d'aquests cossos, el Decret 174/2002, de 15 d'octubre, del Consell, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari; el Decret 95/2021, de 9 de juliol, del Consell, d'aprovació dels Estatuts de la Universitat Jaume I de Castelló (EUJI); la Instrucció 1/2024 del vicerector d'Ordenació Acadèmica i Professorat per a regular la constitució de les comissions de selecció de places de personal docent i investigador de la Universitat Jaume I; el Reglament per al desenvolupament dels concursos d'accés a cossos de funcionariat docent universitari i dels concursos de selecció de professorat contractat doctor de la Universitat Jaume I; el que es disposa en aquestes bases i altres normes de caràcter general que resulten d’aplicació.

*Segona. Requisits*

2.1. Requisits generals

Les persones aspirants hauran de reunir els requisits generals següents:

a) Tenir complerts els setze anys i no haver arribat a l’edat de jubilació.

b) Posseir la capacitat funcional per a l’acompliment de les funcions corresponents a les places convocades.

c) Les persones estrangeres no comunitàries, i les que no puguen ésser incloses en l’àmbit d’aplicació dels tractats internacionals signats per la Unió Europea i ratificats per Espanya, han de disposar de permís de residència i de treball abans de la formalització dels contractes corresponents

d) No haver estat separat o separada, mitjançant expedient disciplinari, del servei de qualsevol de les administracions públiques, ni trobar-se inhabilitat o inhabilitada per a l’acompliment de les funcions públiques per sentència judicial ferma. En el cas de les persones aspirants que no posseeixen la nacionalitat espanyola, el compliment d’aquest requisit comporta no trobar-se sotmeses a sanció disciplinària o condemna penal que impedisca en el seu Estat l’accés a la funció pública.

2.2. Requisits específics

a) Estar en possessió del títol de doctor o doctora.

b) Comptar amb l'avaluació positiva de la seva activitat universitària per a la figura de professor contractat doctor o professora contractada doctora o professor o professora permanent laboral per l'Agència Nacional d'Avaluació de la Qualitat i Acreditació (ANECA) o per l'Agència Valenciana d'Avaluació i Prospectiva (AVAP).

c) Acreditar l 'obtenció del certificat I3 dins del Programa d'incentivació de la incorporació i intensificació de l'activitat investigadora (I3), o haver obtingut el certificat com a investigadora o investigador establert (R3).

d) Estar en possessió dels requisits específics de llengua que apareixen, si escau, a l'annex II.

2.3. Els requisits establerts en aquesta base s'hauran de complir en el moment de finalitzar el termini de presentació de sol·licituds i mantenir-se fins al moment de la signatura del contracte.

2.4. Les persones que obtinguen una plaça hauran d'acreditar amb anterioritat a la contractació les condicions generals exigides per la legislació vigent per a l'accés del personal al servei de les administracions públiques.

*Tercera. Presentació de sol·licituds*

3.1. El termini per a presentar la sol·licitud de participació en aquest concurs serà de vint dies hàbils a comptar des de l'endemà de la publicació d'aquesta convocatòria en el DOGV.

Tots els terminis assenyalats en aquesta convocatòria s’entenen que són hàbils, excloent del còmput els dissabtes, diumenges i els declarats festius.

Les sol·licituds es presentaran per via electrònica. El tractament de la informació per mitjans electrònics tindrà en compte el que estableix la Llei orgànica 3/2018, de 5 de desembre, de protecció de dades personals i garantia dels drets digitals, i altres disposicions que siguen aplicables.

Per presentar la sol·licitud per via electrònica caldrà disposar d'un certificat digital de signatura electrònica, DNI electrònic o sistema d'identificació Uz@hs.

Quan s’utilitze l'opció «Registrar compta amb nom d'usuari» s'haurà d'adjuntar còpia del DNI. La sol·licitud es formalitzarà en línia en el Registre Electrònic de la Universitat Jaume I, mitjançant l'enllaç corresponent del TAO-UJI: <https://www.uji.es/seu/info-adm/tao/>

S’utilitzarà obligatòriament el model de sol·licitud que apareix a l'annex III de la convocatòria i juntament amb aquesta, es lliurarà la següent documentació en format PDF per mitjans electrònics:

a) Document nacional d’identitat vigent. Les persones que no tinguen la nacionalitat espanyola hauran de presentar un document acreditatiu de la nacionalitat, targeta d’identitat o passaport.

b) Certificacions en les quals s’acredite el compliment dels requisits específics que assenyala la base segona per participar en el concurs d’accés.

c) Justificació del pagament de les taxes o certificat acreditatiu de la seva bonificació o exempció.

Les persones que opten a més d’una plaça hauran de presentar una sol·licitud independent per a cadascuna d’aquestes, acompanyada de la documentació complementària.

3.2. Traducció de documents. Els documents acreditatius dels requisits presentats en un idioma diferent dels oficials de la Universitat Jaume I es presentaran acompanyats de la seua traducció jurada a qualsevol dels idiomes oficials de la Universitat Jaume I.

3.3. Drets d'examen i forma de pagament

L’import de la taxa per drets d’examen serà de 30 euros.

3.3.1. Bonificacions

Els membres d’una família nombrosa de categoria general o d’una família monoparental de categoria general gaudiran d’una bonificació del cinquanta per cent de la quota íntegra, és a dir, l’import serà de 15 euros.

3.3.2. Exempcions

Gaudeixen d’exempció del pagament de la taxa:

a) Les persones que formen part d’una família nombrosa de categoria especial o d’una família monoparental de categoria especial.

b) Les víctimes d'actes de violència sobre la dona que acrediten aquesta condició mitjançant qualsevol dels mitjans de prova previstos en els articles 9.1 i 9.2 de la Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana.

c) Les persones amb un grau de discapacitat igual o superior al 33 %.

d) Les persones que estiguen en situació d’exclusió social si aquesta s’acredita per l’òrgan competent en matèria de benestar social de l’ajuntament de residència.

3.3.3. Forma de pagament

El pagament de la taxa es realitzarà mitjançant targeta de crèdit o dèbit, a través de l'enllaç previst en la corresponent convocatòria publicada en el TAO-UJI. Si es té dret a la bonificació s'elegirà l’opció corresponent.

3.3.4. Juntament amb la sol·licitud s'acompanyarà el certificat acreditatiu de la bonificació o exempció del pagament de la taxa.

L’abonament dels drets d’examen o, si escau, la justificació de la concurrència d’alguna de les causes d’exempció total o parcial del mateix, es realitzarà dins de termini de presentació de sol·licituds. En cas contrari, es procedirà a l’exclusió de la persona sol·licitant. En cap cas el pagament de la taxa dels drets d’examen o la justificació de la concurrència d’alguna de les causes d’exempció total o parcial del mateix suposa la substitució del tràmit de presentació, en temps i forma, de la sol·licitud de participació en el procés selectiu.

3.3.5 Procedirà la devolució de les taxes per drets d'examen únicament en els supòsits i a través dels procediments contemplats en l'article 1.2-6 de la Llei 20/2017, de 28 de desembre, de la Generalitat, de taxes.

Quarta. Admissió

4.1. Finalitzat el període de presentació de sol·licituds, si totes les sol·licituds presentades s'ajusten en tots els seus extrems a la convocatòria, el Vicerectorat d'Ordenació Acadèmica i Professorat de la Universitat Jaume I publicarà en el termini màxim de vint dies hàbils una resolució en la qual s'elevarà a definitiva la llista de persones aspirants admeses.

En cas contrari, i en el mateix termini, el Vicerectorat d'Ordenació Acadèmica i Professorat dictarà una resolució en la qual es declararà aprovada la llista provisional de persones admeses i excloses, i s’indicarà, respecte a aquestes últimes, la causa d’exclusió.

En la mateixa resolució s'indicarà a les persones interessades que, si no esmenen la causa que va motivar l’exclusió en el termini improrrogable de deu dies hàbils, decauran en el seu dret de participar en el concurs. Finalitzat aquest termini, s'elevarà a definitiva la llista provisional amb les modificacions que procedisquen.

Contra aquest acord es pot interposar un recurs de reposició davant el rector o rectora en el termini d'un mes.

4.2. Aquestes resolucions es publicaran en el TAO-UJI dins de la convocatòria de què es tracte.

4.3. En tot cas, per evitar errors i per possibilitar la correcció dins el termini i la forma correctes, les persones aspirants han de comprovar fefaentment no només que no figuren en la relació de persones excloses, sinó que, a més, les seves dades personals consten correctament en la pertinent relació de persones admeses. Serà causa d'exclusió, a més de les assenyalades en altres apartats d'aquestes bases, l'omissió de la signatura en la sol·licitud.

Cinquena. Constitució de les comissions de contractació i desenvolupament del concurs

5.1. La constitució de la comissió es durà a terme d'acord amb el Reial decret 678/2023, de 18 de juliol, pel qual es regula l'acreditació estatal per a l'accés als cossos docents universitaris i el règim dels concursos d'accés a places d'aquests cossos i la «Instrucció 1/2024 per a regular la constitució de les comissions de selecció de places de personal docent i investigador de la Universitat Jaume I».

5.2. El desenvolupament del concurs, s'efectuaran conforme als articles del 17, al 20 del RCAUJI, en tot allò que no contradigue o s’opose a la LOSU i al Reial decret 678/2023, de 18 de juliol. Totes les mencions a professorat contractat doctor s’entendran realitzades a professorat permanent laboral.

5.3. Els criteris generals d'avaluació d'aplicació per a les comissions seran els previstos en l'annex IV.

Sisena. Proposta de provisió de places i nomenaments

6.1. A la vista de la puntuació atorgada, la comissió durà a terme la proposta de provisió de les places en el termini màxim de trenta dies hàbils a comptar des de la data del començament de les proves.

6.2. Les propostes de provisió s'hauran de dur a terme d'acord amb els pressupostos següents:

a) Es proveiran les places convocades quan existeixen persones que concursen valorades favorablement, almenys, per dos dels seus membres.

b) Els membres de la comissió no podran abstenir-se en la votació.

c) No es podrà proposar un nombre superior de nomenaments al nombre de places convocades.

d) Quan s’hagen convocat diverses places, la comissió citarà les persones proposades, per l’ordre de valoració que han obtingut, perquè trien vacant.

e) Tots els concursos es podran resoldre amb la no provisió de plaça o places.

6.3. Les persones que no hagen estat proposades no podran al·legar cap dret sobre places vacants.

6.4. La proposta motivada de provisió de places es farà pública en el termini màxim de cinc dies hàbils a comptar des de l'endemà de la finalització de les proves, en el lloc de celebració del concurs i en el tauler d'anuncis del departament al qual estiga adscrita la plaça o per mitjans electrònics, en el supòsit que el concurs s’hage realitzat electrònicament.

6.5. En els set dies hàbils següents al dia de finalització de l'actuació de la comissió, el secretari o secretària de la comissió lliurarà a la Secretaria General de la Universitat l'expedient administratiu del concurs, que incorporarà els documents següents:

a) L'acta de constitució de la comissió i de cadascuna de les sessions realitzades, en les quals hauran de constar les actuacions fonamentals realitzades.

b) El document en què consten els criteris utilitzats per a la valoració de les proves relacionades a l’article 19.2 del RCAUJI.

c) El document en què constí la valoració raonada de la comissió, o de cadascun dels seus membres, sobre cadascuna de les persones aspirants en cada prova, que es relacionen en l’article 20.2 RCAUJI.

d) L'acta de la proposta de provisió de la plaça o places, amb un llistat de les persones proposades per ordre de preferència.

e) Currículum, projecte docent i investigador, documents i treballs presentats per les persones concursants.

6.6. Les persones interessades podran demanar a la Secretaria General de la Universitat un certificat de la valoració raonada que la comissió, o cadascun dels seus membres, va emetre sobre els seus mèrits.

6.7. La proposta de provisió de places es recollirà en una resolució del Rectorat o persona en qui delegue. Les contractacions proposades s’efectuaran pel Rectorat de la Universitat, en el termini de trenta dies hàbils a comptar des de la recepció de l’expedient administratiu a la Secretaria General de la Universitat, i posteriorment al fet que la persona proposada hagi acreditat que compleix els requisits indicats a l’apartat 2 de l’article 16 del Reglament del Consell de Govern, el que haurà de realitzar en els quinze dies hàbils següents al dia de finalització de l’actuació de la comissió. En el cas que la persona proposada no presente oportunament la documentació requerida, el Consell de Govern de la Universitat podrà declarar la plaça vacant o trametre l’expedient a la comissió perquè propose, si aquesta ho considera convenient, en el termini de trenta dies, la contractació del concursant següent en l’ordre de valoració formulat.

6.8. En la contractació s'especificarà la denominació de la plaça segons el catàleg d'àrees de coneixement i el departament al qual s'adscriu la mateixa.

*Setena. Durada i funcions dels contractes*

Els contractes laborals del professorat permanent laboral seran de caràcter indefinit i tindran una dedicació a temps complet.

Les funcions del professorat permanent laboral, que inclouen la docència, la recerca i, si escau, la direcció de projectes de recerca, seran les establertes per la Universitat en la corresponent relació de llocs de treball.

*Vuitena. Reclamacions*

El procediment de reclamació, es regeix pel que se estableix al article 22 del RCAUJI.

*Novena. Protecció de dades personals*

9.1. En compliment del que es preveu en el Reglament general de protecció de dades UE 2016/679 i la Llei orgànica 3/2018, de 5 de desembre, de protecció de dades personals i garantia dels drets digitals, s'informa que el responsable del tractament de les dades tractades que són objecte d'aquesta convocatòria és la Universitat Jaume I de Castelló.

9.2. La base legal per al tractament de les dades personals és la necessitat de gestionar el procediment de selecció de personal i provisió de llocs de treball d'aquesta convocatòria.

9.3. No estan previstes cessions o transferències internacionals de les dades personals tractades.

9.4. La Universitat Jaume I informa sobre la possibilitat d'exercir els drets d'accés, de rectificació, de cancel·lació i, si escau, d'oposició, que preveu l'article 5 de l'esmentada Llei 3/2018. Aquests drets s’exerciran, per escrit, davant la Secretaria General de la Universitat: <https://ujiapps.uji.es/reg/rest/publicacion/solicitud_generica.>

9.5. En cas de reclamació, l'autoritat competent és l'Agència Espanyola de Protecció de Dades.

9.6. Les dades es conservaran en virtut de la legislació aplicable a aquest tractament.

  

Castelló De La Plana, 10 de juliol de 2024

(DOGV 9349, 27.05.2022)

Joaquín Beltrán Arandes

Vicerector d'Ordenació Acadèmica i Professorat

Esta disposició conté annexos. Consulteu-ne la versió en PDF.